Robert Kubica

Robert Józef Kubica (* 7. decembra 1984 Krakov, Poľsko) je bývalý poľský pilot Formuly 1. V roku 2019 pretekal za tím Williams.

Kariéra

Formula 1

BMW Sauber (2006–2009) 
V roku 2006 sa Robert Kubica stal testovacím pilotom tímu BMW Sauber. Vďaka jeho veľmi dobrým výsledkom v tréningoch a súkromných testoch si vyslúžil slová Maria Theissena, manažéra tímu BMW Sauber, že by sa mohol stať prvým poľským pretekárom F1 už v roku 2007. 

V auguste 2006 sa Jacques Villeneuve, vtedajší pilot BMW Sauber, sťažoval na silné bolesti hlavy po havárii počas Veľkej ceny Nemecka. Jacques chcel pretekať, tím mu to ale nedovolil a pre Veľkú cenu Maďarska ho nahradil Robert Kubica. V kvalifikácii obsadil 9. miesto a porazil svojho tímového kolegu, Nicka Heidfelda. V pretekoch prišiel do cieľa siedmy, avšak bol po pretekoch diskvalifikovaný za príliš malú váhu formuly. Villeneuve potom z tímu BMW Sauber odišiel a Robert Kubica zostal do konca sezóny a aj na sezónu ďalšiu.

Za tím BMW Sauber nakoniec pretekal až do konca sezóny 2009.

Renault (2010) 
Robert Kubica podpísal 7. októbra 2009 zmluvu s Renaultom. Jeho tímovým kolegom sa stal nováčik Vitaly Petrov. Kubica sa už v druhých pretekoch (Veľká cena Austrálie 2010) dostal na pódium, keď v daždivom Melbourne skončil na druhom mieste.

Rely

Takmer fatálna nehoda 
Robert Kubica 6. februára 2011 havaroval v prvej etape rely Ronde di Andora. Pretekal v špecifikácii Super 2000 Škody Fabie. Keď prechádzal cez obec Testico zišiel z cesty vo vysokej rýchlosti a nabúral do bariéry neďaleko kostola svätého Sebastiana. Kubica bol viac ako hodinu uväznený v aute, než ho mohli záchranári vytiahnuť. Bol transportovaný helikoptérou do nemocnice Santa Corona v Pietra Ligure,neďaleko Savony, kde sa potvrdilo, že utrpel čiastočnú amputáciu predlaktia, viacnásobnú zlomeninu pravej ruky, nohy, ramena a dlane, taktiež stratil značné množstvo krvi. Kubica podstúpil sedemhodinovú operáciu. Bol operovaný siedmimi lekármi, ktorí boli rozdelení do dvoch tímov. Operácia prebehla bez komplikácií. O niekoľko dni neskôr úspešne podstúpil ďalšie dve dlhé operácie zlomenín na jeho nohe, ramene a ruke.

Návrat do Formuly 1

Renault (2017) 
5. júna 2017 bolo oznámené, že Kubica bude jazdiť na teste formuly Renaultu z roku 2012, Lotusu E20, ktorý organizoval tím Renault. na Okruhu Ricarda Torma. Bola to jeho prvá akcia spojená s Formulou 1 od nehody v roku 2011. Renault organizoval ďalší test so šéfom Renaultu Cyrilom Abiteboulom, ktorý o Kubicovi vyhlásil, že: "Je stále rýchly, konzistentný, ale čo je dôležitejšie, stále má entuziazmus, ktorý vždy vniesol do tímu." Dodal, že nie sú "žiadne zjavné prekážky," ktoré by bránili jeho návratu do Formuly 1. Pre NBC Sports povedal, že Kubica by mohol byť možnosťou pre rok 2018.

24. júla 2017 bolo oznámené, že sa Kubica zúčastní testovania pre Renault, ktorý sa bude konať po závere Veľkej ceny Maďarska. Šéf tímu Cyril Abiteboul povedal, že test umožní tímu zistiť súčasné schopnosti Kubicu, a ako pravdepodobne by sa mohol "vrátiť do súťaže v nadchádzajúcich rokoch." Kubica najazdil pri teste na Hungaroringu 142 kôl a skončil štvrtý najrýchlejší - takmer 1,5 sekundy za Sebastianom Vettelom.

Wiliams (2017–2019) 
Potom čo Felipe Massa druhýkrát oznámil jeho odchod z Formuly 1 sa Kubica stal jedným z vážnych uchádzačov o jeho miesto v tíme Williams Martini Racing. Potom pre Williams testoval na Yas Marina Circuit po Veľkej cene Abu Zabí 2017. Vo svojom prvom teste v monoposte FW40 najazdil 100 kôl. Na druhý deň najazdil ďalších 28 kôl a skončil ako siedmy najrýchlejší. 11. októbra 2017 sa Kubica zúčastnil jednodenného testu s Williamsom na Silverstone pilotujúc FW36, monopost z roku 2014. 17. októbra 2017 absolvoval druhý deň testovania s Williams na Hungaroringu. 

16. januára 2018 bolo oznámené, že Kubica sa stane rezervným pilotom Williamsu pre sezónu 2018. V piatkovom prvom tréningu na Veľkú cenu Španielska 2018 prekonal svojho tímového kolegu Lanca Strolla.

Robert Kubica bol 22. novembra 2018 potvrdený ako pretekársky jazdec tímu ROKiT Williams Racing na rok 2019. V tomto roku získal iba jeden bod a to počas VC Nemecka, kde preteky dokončil na dvanástom mieste, no po penalizácii Räikkönena a Giovinazziho bol posunutý na desiate miesto. 19. septembra 2019 oznámil, že v ďalšom roku nebude pretekať pre Williams.

Pretekárske výsledky

Formula 1

Referencie

Iné projekty 

Osobnosti z Krakova
Poľskí piloti F1